Dan Barna, despre excluderea Olimpiei Ardelean: ”Nu vom fi credibili într-o coaliție de guvernare dacă diverși membri consideră regulile drept opționale”

Președintele USR, Dan Barna, a afirmat, sâmbătă, la Digi24, că excluderea Olimpiei Ardelean era necesară deoarece Uniunea trebuie să devină ”un partid serios, disciplinat și organizat”, în care membrii trebuie să respecte obiectivele politice asumate de partid în ansamblul său. Barna a invocat posibilitatea ca USR să devină parte a unei coaliții de guvernare în care trebuie să fie un partener credibil pentru care regulile nu sunt opționale pentru membrii formațiunii.

”Există cale statutară de atac care poate fi urmată și lucrurile merg mai departe. Ideea că scandalul este un instrument de șantaj intern nu mai poate să continue pentru că vom ajunge să guvernăm și fiind într-o coaliție de guvernare perspectiva asta în care diverși membri consideră regulile ca elemente opționale ne pune într-o situație în care nu vom fi credibili. Or lucrul acesta trebuie să-l reglăm în perioada următoare”, a declarat Dan Barna.

El a spus că partidul trebuie să respecte deciziile organelor de conducere alese. ”Libertatea de expresie nu trebuie să afecteze interesele legitime ale unui partid, acelea de a reprezenta poziția electorală pe care și-o asumă într-o campanie (…) Oricare partid din lume are decizii prin care membrii care nu respectă obiectivele politice asumate de către partid sunt sancționați”, a spus Barna.

Liderul USR crede că pozițiile membrilor partidului nu pot să intre în contradicție cu pozițiile asumate de Uniune. ”Nicăieri în lume un membru care în ziua dinaintea votului atacă decizia și candidatul nu poate beneficia de susținerea organizației. Când o părere afectează direct munca a zeci de colegi care erau în stradă la împărțit pliante poate să-și exprime părerea în afara organizației. Vorbim și de alegerile locale. Imaginați-vă colegii care vor candida la primăriile marilor orașe ca având cu o zi, două înainte alți colegi care îndeamnă electoratul să nu-i voteze”, a continuat Barna.

Pe de altă parte, Dan Barna s-a delimitat de afirmația deputatului Ionuț Moșteanu care a spus că semnatarii scrisorii de susținere a Olimpiei Ardelean ”nu sunt toți importanți”. ”A fost o formulare profund nefericită. Ionuț a și transmis scuze în cadrul organizației la minute după acea declarație. Nu este o formulare pe care să o susțin”, a mai spus Dan Barna.

Citește și: Peste 500 de membri USR au semnat mesajul către Dan Barna prin care cer anularea excluderii din partid a Olimpiei Ardelean / Goțiu: Dane, oprește vânătoarea de țapi ispășitori

Foto: Dan Barna (Inquam Photos/ Ovidiu Micsik)